Denne søndag havde Danmarks Naturfredningsforening kaldt danskerne ud i naturen for at samle skrald. Børnene fra Mou skole tyvstartede fredag. Her fandt de nemlig alene, 270 kilo i Lille Vildmose. - Det er grotesk, at folk kører ud i en fredet skov og smider deres storskrald væk. Det er noget forbandet svineri, siger Søren Hansen, der er skovfoged for Aage V. Jensens Fonde i den del af Lille Vildmose, der hedder Portlandsmosen. I Østerådalen var cirka 30 mennesker mødt frem - og de samlede, i løbet af et par timer, mere end et halvt tons skrald sammen. - Jeg tror at de folk der smider alt det her i naturen de skammer sig. Det vil jeg i hvert fald håbe, siger Laurits Krog, der er formand for Danmarks Naturfredningsforening i Aalborg.

Referat:
Danmarks Naturfredningsforening samlede i denne weekend mere end 700 kilo skrald ind fra naturen, bare i Lille Vildmose og Østerådalen.